Kære Andelshavere

Først og fremmest mange tak for det store fremmøde til vores ekstraordinære generalforsamling d. 19/4 på Mou Hotel, og mange tak for tilliden med stort flertal om at fortsætte projektet omkring etablering af elkedel på værket. Det var en fornøjelse med det store engagement og spørgelystne forbrugere.

Projektet er nu i den fase at første udkast af projektbeskrivelsen har været forbi MKV og den endelige version sendes til kommunen snarest. Når den er godkendt af kommunen, kan vi først rigtig gå i gang, fodarbejdet er naturligvis på plads, men indkøb og lån kan ikke igangsættes før. Forventningen til tidsplanen er at vi har godkendelsen på plads i juli og byggeperioden bliver fra august til december, med endelig aflevering i januar 2024. Vi vil undervejs byde jer velkommen til at besigtige bygge processen undervejs.

“Krigen kom til Mou”, en lidt dramatisk overskrift på mail fra formanden til den øvrige bestyrelse. Årsagen var den at vi d. 11/5 var udsat for hackerangreb, der var fundet en sårbarhed i vores firewall. Vi har heldigvis EnergiCERT til at overvåge vores trafik og vi blev hurtigt kontaktet at der var unormal trafik og lige præcist det udsyr vi bruger var under angreb sammen med en del andre varmeværker. Tjæreborg Industri fik hurtigt opdateret udstyret, og hackerne nåde ikke at komme ind og få kontrol over noget. Det bliver dejligt med helt nyt og opdateret udstyr.

Vi har desværre en del forbrugere som enten har misvedligeholdt eller udtjent udstyr hvor afkølingen er langt fra tilstrækkelig. Det koster ikke kun værket og øvrige forbrugere penge, men også for den enkelte, som måske har et beskedent forbrug, men kører rigtig mange kubikmeter igennem sit anlæg til 1kr stykket. Vi øger indsatsen på området (igen).

At det er en underlig og uregerlig tid vi har i forsyningsverdenen, kan illustreres ved at på samme dag som der er negative el-priser for forbrugerne, meldes der om mulige negative gaspriser inden længe, fordi lagrene er ved at være fyldte, men tilstrømningen af gas fra andre lande end Rusland stadig pågår i nettet og med skibe - så har man ingen sted at gøre af det. Det betyder desværre ikke at vi kan se ind i “billig” gas til vinter.

Decentral energi kontaktede os sidst på vinteren, det er der kommet en artikel i deres fagblad ud af, den kan læses her: <https://indd.adobe.com/view/b6f2b788-6964-4b0c-a460-90baf663607f>

På bestyrelsens vegne

Med venlig hilsen

Henrik F. Saarup